15 YATICHÄWI
¿Kunjamsa irpir chuymaninakajj tamar yanaptʼapjje?
Jehová Diosan markap sarayirinakajj janiw pagatäpkiti. Jan ukasti, ‘Tatitun tamap uñjapjjañapatakejj’ yatjjattʼat jilatanakaruw uttʼayasi, kunjamtï nayrïr cristianonakajj lurapjjerïna ukhama (Hechos 20:28). Uka irpir chuymaninakasti, Diosar yupaychañan suma saytʼatäpjjewa, jupanakaw Diosan tamap uñjapjje ukat sarayapjjaraki, ukjja ‘janiw phoqham sat laykuki, ni qollqe munañ laykukisa lurapkiti, jan ukasti taqe chuymaw [“Dios nayraqatan”, NM] lurapjje’ (1 Pedro 5:1-3). ¿Kunjamsa jilat kullakanakar yanaptʼapjje?
Jupanakaw tamankirinakar sum uñjapjje. Irpir chuymaninakaw tama sarayapjje ukat Diosar jakʼachasipjjañapatakiw tamar yanaptʼapjjaraki. Jehová Diosaw jupanakar uttʼayi, uk yatisajj janiw jilat kullakanakar munañapar apnaqapkiti, jan ukasti kusisit jikjjatasipjjañapatakiw yanaptʼapjje (2 Corintios 1:24). Mä awatirejj wali munasiñampiw sapa mayni uwijanakapar uñji, ukhamarakiw irpir chuymaninakajj Diosan tamapat sapa maynir uñtʼañatak chʼamachasipjje (Proverbios 27:23).
Diosan munañap lurapjjañapatakiw yanaptʼapjje. Sapa semanaw irpir chuymaninakajj tantachäwinak sarayapjje, uka tantachäwinakaw Diosar yupaychañan jilat kullakanakar chʼamañchi (Hechos 15:32). Uka jilatanakaw Diosan arunakapat yatiyasiñapatak pʼeqtʼapjje, tamankirinakampis yatiyapjje ukat kunjamsa yatiyasiñapa uksa yatichapjjaraki.
Sapa mayniruw yanaptʼapjje. Diosar yupaychañ chʼamañchtʼañatakiw jilat kullakanakar visittʼapjje ukat tantachäwinakansa jupanakampejj parltʼapjjarakiwa. Ukatjja Qollan Qellqatanakampiw chʼamañchtʼapjje ukat chʼuymachtʼapjjaraki (Santiago 5:14, 15).
Irpir chuymaninakajj janiw taman luräwinakapampik phoqhapkiti, jan ukasti niya taqeniw familiapar uñjapjje ukat trabajapjjaraki. Uka jilatanakajj walja lurañanakampiw phoqhapjje, ukatwa wali respetompi uñjatäpjjañapa (1 Tesalonicenses 5:12, 13).
¿Kunanaksa irpir chuymaninakajj lurapjje?
¿Kunjamatsa sapa maynir munasipjjatap uñachtʼayapjje?
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn